เอกชนทุ่ม100ล้านขอธปท. รับรีไฟแนนซ์หนี้บัตรเครดิต
รีโซลูชั่น เวย์ ทุ่ม 100 ล้าน ยื่นขอใบอนุญาต ธปท.รับรีไฟแนนซ์หนี้เสียบัตรเครดิต
13 ส.ค. 2555

รีโซลูชั่น เวย์ ทุ่ม 100 ล้าน ยื่นขอใบอนุญาต ธปท.รับรีไฟแนนซ์หนี้เสียบัตรเครดิต 
นายประชา ชัยสุวรรณ ประธานชมรมผู้ติดตามหนี้ที่เป็นธรรมและกรรมการผู้จัดการ บริษัท รีโซลูชั่น เวย์ เปิดเผยว่า บริษัทได้ยื่นขอใบอนุญาตจากธนาคารแห่งประเทศไทย (ธปท.) เพื่อขยายธุรกิจด้านการให้บริการสินเชื่อรายย่อย โดยจะเน้นการให้สินเชื่อเพื่อการปรับโครงสร้างหนี้ (รีไฟแนนซ์) บัตรเครดิตและสินเชื่อส่วนบุคคล โดยใช้เงินลงทุนเบื้องต้นประมาณ 100 ล้านบาท คาดว่าจะเปิดตัวอย่างเป็นทางการประมาณปลายปีนี้หรือต้นปีหน้า
ทั้งนี้ บริษัทจะให้บริการสินเชื่อสำหรับลูกหนี้ที่มีบัตรเครดิตหลายใบและมีประวัติการค้างชำระเงิน (เครดิตบูโร) และมีประวัติการค้างชำระหนี้ (ติดเครดิตบูโร) ซึ่งกลุ่มนี้สถาบันการเงินทั่วไปจะไม่ให้สินเชื่อ แต่บริษัทจะให้บริการช่วยเจรจาปรับโครงสร้างหนี้และรวมเจ้าหนี้ทั้งหมดเพื่อให้มาขอสินเชื่อกับบริษัท โดยจะคิดอัตราดอกเบี้ยตามกฎหมายกำหนดคือไม่เกิน 15%
ธุรกิจดังกล่าวจะสอดคล้องกับธุรกิจในกลุ่ม คือ บริษัท เชฎฐ์ คอลเลคชั่น แมนเนจเมนท์ ซึ่งเป็นธุรกิจติดตามหนี้และรับซื้อหนี้เสียจากสถาบันการเงินและให้บริษัท รีโซลูชั่น เวย์ มาปรับโครงสร้างหนี้ให้ลูกค้า ที่ผ่านมาปล่อยสินเชื่อไปแล้วประมาณ 100 ล้านบาท รายละ 2 แสนบาท หากได้รับใบอนุญาตจะขยายธุรกิจรับรีไฟแนนซ์หนี้จากสถาบันการเงินอื่นๆ
“การติดตามหนี้ในช่วงครึ่งปีหลังเริ่มติดตามได้ยากกว่าช่วงครึ่งปีแรก” นายประชา กล่าว แม้ว่ารัฐบาลจะมีการปรับค่าจ้างแรงงานขั้นต่ำ 300 บาท และขึ้นเงินเดือนปริญญาตรี 1.5 หมื่นบาท แต่ภาวะค่าครองชีพสูงขึ้น ทำให้ลูกค้าไม่มีรายได้เหลือที่จะจ่ายชำระหนี้ ประกอบกับสิ้นเดือนมิ.ย.จะครบกำหนดมาตรการที่สถาบันการเงินต่างๆผ่อนปรนการชำระหนี้ให้ลูกค้า แต่เมื่อครบกำหนดลูกค้ายังไม่มีกำลังที่จะชำระหนี้คืน และรวมกับยอดหนี้ก้อนใหม่ ซึ่งคาดว่าจะมียอดหนี้เสียเพิ่มขึ้น และการติดตามหนี้ก็จะยากขึ้นด้วยเช่นกัน